ΚΑΝΟΝΙΣΜΌΣ (ΕΕ) αριθ. 1360/2011 ΤΟΥ ΣΥΜΒΟΥΛΊΟΥ της 20ής Δεκεμβρίου 2011 για την τροποποίηση του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 215, Έχοντας υπόψη την απόφαση 2011/867/ΚΕΠΠΑ του Συμβουλίου της 20 Δεκεμβρίου 2011 για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη (1), Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Στις 2 Μαρτίου 2011, και σε συνέχεια της απόφασης 2011/137/ΚΕΠΠΑ του Συμβουλίου, της 28ης Φεβρουαρίου 2011, σχετικά με περιοριστικά μέτρα λόγω της κατάστασης στη Λιβύη (2), το Συμβούλιο εξέδωσε τον κανονισμό (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη (3). Ο κανονισμός (ΕΕ) αριθ. 204/2011 προβλέπει συγκεκριμένα τη δέσμευση των κεφαλαίων και των οικονομικών πόρων της Κεντρικής Τράπεζας της Λιβύης (Central Bank of Libya), καθώς και εκείνων της Λιβυκής Αραβικής Τράπεζας Εξωτερικού (Libyan Arab Foreign Bank). (2) Σύμφωνα με την ΑΣΑΗΕ 2009 (2011) και σε συνέχεια της απόφασης 2011/625/ΚΕΠΠΑ, της 22ας Φεβρουαρίου 2011, για την τροποποίηση της απόφασης 2011/137/ΚΕΠΠΑ (4), ο κανονισμός (ΕΕ) αριθ. 965/2011 προβλέπει συγκεκριμένα προσαρμογές στη δέσμευση των περιουσιακών στοιχείων ορισμένων λιβυκών φορέων προκειμένου να ενισχυθεί η οικονομική ανάκαμψη της Λιβύης. (3) Στις 16 Δεκεμβρίου 2011, η Επιτροπή του Συμβουλίου Ασφαλείας, που συγκροτήθηκε σύμφωνα με την ΑΣΑΗΕ 1970 (2011), αποφάσισε ότι τα μέτρα που αφορούν την Κεντρική Τράπεζα της Λιβύης και την Λιβυκή Αραβική Τράπεζα Εξωτερικού θα πρέπει να τερματιστούν. Σύμφωνα με την απόφαση 2011/867/ΚΕΠΠΑ, ο κανονισμός (ΕΕ) αριθ. 204/2011 θα πρέπει ως εκ τούτου να τροποποιηθεί. (4) Τα μέτρα αυτά εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και, επομένως, για να διασφαλισθεί κυρίως η ομοιόμορφη εφαρμογή της από τους οικονομικούς φορείς όλων των κρατών μελών, απαιτείται κανονιστική δράση στο επίπεδο της Ένωσης για την εφαρμογή τους. (5) Ο παρών κανονισμός θα πρέπει να τεθεί σε ισχύ αμέσως, προκειμένου να διασφαλισθεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 5 παράγραφος 4 του κανονισμού (ΕΕ) αριθ. 204/2011 αντικαθίσταται από το ακόλουθο κείμενο: «4. Όλα τα κεφάλαια και οι οικονομικοί πόροι που ευρίσκονται στην ιδιοκτησία ή κατοχή ή ελέγχονται στις 16 Σεπτεμβρίου 2011 από τους εξής: α) τη Λιβυκή Αρχή Επενδύσεων (Libyan Investment Authority) και β) το Λιβυκό Επενδυτικό Χαρτοφυλάκιο Αφρικής (Libyan Africa Investment Portfolio), και βρίσκονται εκτός της Λιβύης την εν λόγω ημερομηνία παραμένουν δεσμευμένα.». Άρθρο 2 Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2011.

[Source: multi_eurlex | Tokens: 2774]